Broj: 711-I-304-M-39/23-02-17

Zagreb, 14. veljače 2023.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković, kao predsjednice Povjerenstva, te Tončice Božić, Davorina Ivanjeka, Aleksandre Jozić-Ileković i Tatijane Vučetić, kao članova Povjerenstva, na temelju članka 32. stavka 1. podstavka 3. Zakona o sprječavanju sukoba interesa („Narodne novine“ broj 143/21, u daljnjem tekstu: ZSSI/21), **na zahtjev obveznika Maria Banožića, ministra obrane,** za davanjem mišljenja Povjerenstva,na 204. sjednici održanoj dana 14. veljače 2023., daje sljedeće

**MIŠLJENJE**

**Ne bi bilo suprotno odredbama ZSSI/21-a da obveznik Mario Banožić, ministar obrane, kao privatna osoba, uz primjenu mjerodavnih zakonskih odredbi i pravila postupaka sudjeluje u programu subvencioniranja stambenih kredita kojeg provodi Agencija za pravni promet i posredovanje nekretnina (u daljnjem tekstu: APN) te da mu, ukoliko ispunjava sve kriterije, bude odobreno subvencioniranje kredita u svrhu rješavanja stambenog pitanja, i to pod uvjetom da su ukupna sredstva planirana u državnom proračunu za ovu namjenu dostatna tako da svim podnositeljima koji ispunjavaju uvjete bude odobren zahtjev za subvencijom, a ukoliko to ne bi bio slučaj, prednost bi trebalo dati drugom podnositelju, s obzirom da je kao član Vlade Republike Hrvatske ovlašten odlučivati o imenovanju i razrješenju direktora APN-a.**

Obrazloženje

Zahtjev za davanjem mišljenja Povjerenstva podnio je obveznik Mario Banožić, ministar obrane. U knjigama ulazne pošte Povjerenstva zahtjev je zaprimljen 7. veljače 2023. pod poslovnim brojem 711-U-2791-M-39/23-01-3, povodom kojeg se vodi predmet broj M-39/23.

Člankom 3. stavkom 1. podstavkom 4. ZSSI/21-a propisano je da predsjednik i članovi Vlade Republike Hrvatske (potpredsjednici i ministri u Vladi Republike Hrvatske) obveznici u smislu navedenog Zakona, stoga je Mario Banožić povodom obnašanja dužnosti ministra obrane dužan pridržavati se odredbi navedenog Zakona.

Člankom 8. stavkom 3. i stavkom 4. ZSSI/21-a propisano je da su obveznici dužni u slučaju dvojbe predstavlja li neko ponašanje povredu odredaba ZSSI/21-a zatražiti mišljenje Povjerenstva koje je potom dužno, na zahtjev obveznika, dati obrazloženo mišljenje u roku od 15 dana od dana primitka zahtjeva.

Obveznik navodi da kao fizička osoba namjerava koristiti mjeru subvencioniranih stambenih kredita, iz kojeg se razloga njegovo pitanje odnosi na dopuštenost podnošenja zahtjeva za subvencioniranje stambenih kredita u 2023. koji provodi APN u skladu sa odredbama Zakona o subvencioniranje stambenih kredita („Narodne novine“, broj 65/17., 61/18., 66/19. i 146/20.).

Navodi da je APN osnovala Vlada Republike Hrvatske Uredbom o APN-u („Narodne novine“, broj 45/97., 63/97., 65/99., 123/02., 8/04., 27/08., 105/19. i 79/12.), kojom je u članku 9. propisano da su tijela APN-a Upravno vijeće i direktor, dok je člankom 10. Uredbe propisano da je Upravno vijeće tijelo upravljanja APN-a koje ima pet članova, i to ministra nadležnog za graditeljstvo, ministra nadležnog za pravosuđe, ministra nadležnog za financije, ministra nadležnog za regionalni razvoj i ministra nadležnog za poljoprivredu, koji su po položaju članovi Upravnog vijeća, pri čemu je ministar nadležan za graditeljstvo predsjednik Upravnog vijeća.

Nadalje navodi da je člankom 14. stavkom 3. navedene Uredbe propisano da direktora APN-a imenuje i razrješuje Vlada Republike Hrvatske, na prijedlog ministra nadležnog za poslove graditeljstva, te da je direktor APN-a imenovan 30. siječnja 2020.

Obveznik traži mišljenje Povjerenstva kako treba postupiti u ovoj situaciji.

Člankom 2. stavkom 1. ZSSI/21-a propisano je da u obnašanju javne dužnosti obveznici ne smiju svoj privatni interes stavljati ispred javnog interesa. Prema odredbi stavka 2. tog članka Zakona sukob interesa postoji kada su privatni interesi obveznika u suprotnosti s javnim interesom, a posebice kada privatni interes obveznika može utjecati na njegovu nepristranost u obavljanju javne dužnosti (potencijalni sukob interesa) te kada je privatni interes obveznika utjecao ili se osnovano može smatrati da je utjecao na njegovu nepristranost u obavljanju javne dužnosti (stvarni sukob interesa).

Člankom 7. Zakona o subvencioniranju stambenih kredita propisano je da se subvencioniranje kredita koji građanin uzima od kreditne institucije za kupnju stana ili kuće, odnosno za gradnju kuće radi rješavanja svojeg stambenog pitanja pod uvjetima i na način propisan tim Zakonom odobrava građaninu s prebivalištem na području Republike Hrvatske koji ispunjava uvjete za dobivanje stambenog kredita koje utvrđuje kreditna institucija, koji u trenutku podnošenja zahtjeva kreditnoj instituciji nije stariji od 45 godina te koji, odnosno čiji bračni ili izvanbračni drug, životni partner ili neformalni životni partner u vlasništvu nema stan, odnosno kuću koji su u takvom stanju uporabljivosti da postoje osnovni higijensko-tehnički uvjeti za život ili koji u vlasništvu ima samo jedan stan ili kuću koji su u takvom stanju uporabljivosti da postoje osnovni higijensko-tehnički uvjeti za život, a koju prodaje radi kupnje većeg stana ili kuće, odnosno gradnje kuće zbog potreba vlastitog stanovanja.

Člankom 9. istog Zakona propisano je da se subvencioniranje odobrava za kredit čiji iznos ne prelazi 100.000,00 eura i čiji rok otplate nije kraći od 15 godina, s time da stambeni kredit može biti veći od navedenog iznosa, ali se u tom slučaju njegova razlika ne subvencionira.

Člankom 11. istog Zakona propisano je da se kredit koji građanin uzima od odabrane kreditne institucije za kupnju stana ili kuće, odnosno za gradnju kuće radi rješavanja svojeg stambenog pitanja subvencionira sredstvima iz proračuna Republike Hrvatske, koja se u skladu s istim Zakonom odobravaju korisniku tog kredita na način da se tim sredstvima prvih pet godina plaća dio mjesečnih obroka ili anuiteta koji ovisi o skupini u kojoj se nalazi grad ili općina prema indeksu razvijenosti na dan objave javnog poziva.

Člankom 15. stavkom 1. Zakona o subvencioniranju stambenih kredita propisano je da se zahtjev za subvencioniranje kredita zajedno sa zahtjevom za stambeni kredit podnosi odabranoj kreditnoj instituciji, s time da je prema članku 16. stavku 1. odabrana kreditna institucija dužna u roku od osam dana od dana uredno podnesenog zahtjeva odlučiti ispunjava li podnositelj zahtjeva uvjete za davanje kredita utvrđene odredbama navedenog Zakona. Ova odluka mora sadržavati ukupni iznos kredita i plan otplate kredita. Prema stavku 2. istog članka, odluku kojom se utvrđuje da podnositelj zahtjeva ispunjava uvjete za davanje kredita, zajedno s dokumentima odabrana kreditna institucija, bez odgađanja, dostavlja APN-u.

Člankom 17. stavkom 1. Zakona o subvencioniranju stambenih kredita propisano je da odluku o odobravanju subvencioniranja kredita donosi APN nakon što uvidom u odluku i dokumentaciju koju mu je dostavila odabrana kreditna institucija, utvrdi da su za to ispunjeni uvjeti propisani istim Zakonom.

Člankom 18. Zakona o subvencioniranju stambenih kredita propisano je da se subvencioniranje kredita odobrava prema vremenu zaprimanja potpunog zahtjeva u APN-u, a u slučaju dvaju ili više zahtjeva za subvencioniranje kredita koji su podneseni, odnosno upotpunjeni istodobno, zahtjevi se odobravaju počevši od zahtjeva s manjim iznosom traženog kredita tako da se zadnji razmotri zahtjev s najvećim iznosom. Člankom 19. stavkom 1. istog Zakona propisano je da se subvencioniranje kredita odobrava do iznosa sredstava osiguranih za tu svrhu u državnom proračunu, prema raspodjeli sredstava koju će ministar utvrditi odlukom.

U postupku sudjelovanja u programu subvencioniranog kreditiranja, obveznik Mario Banožić pojavljuje se kao privatna osoba. Kao privatnoj osobi i građaninu Republike Hrvatske pripadaju mu sva prava kao i drugim građanima Republike Hrvatske, stoga obveznik načelno u privatnom svojstvu, kao i svi drugi građani, može sudjelovati u programu APN-a kako bi osigurao stambeno zbrinjavanje svoje obitelji, ukoliko zadovoljava objektivno propisane kriterije.

Stoga ne bi bilo suprotno odredbama ZSSI/21-a da obveznik Mario Banožić, uz primjenu mjerodavnih zakonskih odredbi i pravila postupaka koji se mora provesti prije odobravanja kredita, kao privatna osoba sudjeluje u programu subvencioniranja stambenih kredita kojeg provodi APN-a u svrhu rješavanja stambenog pitanja, te da mu ukoliko ispuni sve kriterije, bude odobrena subvencija stambenog kredita.

Međutim, obveznik je prihvaćanjem imenovanja na dužnost ministra obrane pristao da ga povodom njezina obnašanja obvezuju ograničenja koja se na njega ne bi primjenjivala kada ne bi obnašao navedenu dužnost.

Naime, u konkretnom slučaju, Povjerenstvo utvrđuje kako obveznik ne bi ostvario pravo od tijela vlasti u kojem obnaša javnu dužnost, odnosno od Ministarstva obrane, stoga se u odnosu na postupak odobravanja subvencioniranih kredita koji provodi APN ne nalazi u situaciji sukoba interesa u smislu članka 2. ZSSI/21-a.

Obveznik u obnašanju dužnosti ministra obrane nije u prilici poduzimati radnje, odnosno na bilo koji sudjelovati u postupku odobravanja subvencioniranja kredita, niti je povodom obnašanja navedene dužnosti član Upravnog vijeća APN-a, već su to po položaju drugi članovi Vlade Republike Hrvatske.

Nadalje, obveznik je kao član Vlade Republike Hrvatske ovlašten odlučivati o imenovanju i razrješenju direktora APN-a na prijedlog ministra nadležnog za poslove graditeljstva, sukladno odredbi članka 14. stavka 3. Uredbe o APN-u, a uz to Upravno vijeće APN-a jednom godišnje podnosi Vladi Republike Hrvatske izvješće o radu APN-a, sukladno odredbi članka 12. stavka 2. Uredbe o APN-u.

Imajući u vidu da je obveznik u obnašanju javne dužnosti ovlašten odlučivati o imenovanju i razrješenju direktora APN-a, odnosno osobe koja je čelnik državnog tijela koje provodi i odobrava subvencioniranje stambenih kredita, u ovoj bi situaciji obveznik Mario Banožić mogao ostvariti navedeno pravo ukoliko bi sredstva planirana u državnom proračunu za ovu namjenu bila dostatna tako da svim podnositeljima koji ispunjavaju uvjete u programu kreditiranja u kojem je obveznik podnio zahtjev bude odobren zahtjev za subvencijom, a ukoliko to ne bi bio slučaj, te bi odobravanje zahtjeva obveznika imalo za posljedicu nemogućnost odobravanja subvencije bilo kojem drugom podnositelju koji ispunjava uvjete, prednost bi trebalo dati tom drugom podnositelju.

Nadalje, člankom 3. stavkom 1. podstavkom 45. ZSSI-a propisano da su ravnatelji i zamjenici ravnatelja kojima je osnivač Republike Hrvatske obveznici u smislu tog Zakona, stoga je i obveznik Dragan Hristov, direktor APN-a obvezan postupati sukladno odredbama ZSSI/21-a te je u okviru obveza koje proizlaze iz ovog Zakona, u postupku odobravanja kredita po odredbama Zakona o subvencioniranu stambenih kredita, dužan posebno voditi računa da zahtjevi koji su podnijeli obveznici ispunjavaju sve pretpostavke propisane Zakonom o subvencioniranju stambenih kredita, jer bi suprotno postupanje moglo predstavljati povredu odredbi ZSSI/21-a.

Slijedom svega navedenog, Povjerenstvo je dalo mišljenje kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Obveznik Mario Banožić, elektroničkom dostavom
2. Objava na internetskoj stranici Povjerenstva
3. Pismohrana